b'\n_START_ARTICLE_\nMarjo-Riitta Antikainen\n_START_PARAGRAPH_\nMarjo-Riitta Antikainen (o.s. Paavonen, s. 11. kes\xc3\xa4kuuta 1963 Saarij\xc3\xa4rvi) on suomalainen teologi ja historioitsija._NEWLINE_Antikainen kirjoitti ylioppilaaksi Saarij\xc3\xa4rven lukiosta 1982, valmistui teologian maisteriksi 1991, teologian lisensiaatiksi 2002 ja v\xc3\xa4itteli teologian tohtoriksi 2004 Helsingin yliopistossa. H\xc3\xa4n ty\xc3\xb6skenteli Helsingin yliopiston teologisen tiedekunnan viransijaisena opintosihteerin\xc3\xa4 1991 ja Forssassa sijaitsevan Linikkalan lukion p\xc3\xa4\xc3\xa4toimisena uskonnon ja historian tuntiopettajana 1993\xe2\x80\x931997. Vuosina 1997\xe2\x80\x931998 h\xc3\xa4n toimi H\xc3\xa4meenlinnan lyseon yl\xc3\xa4asteen p\xc3\xa4\xc3\xa4toimisena uskonnon, historian ja el\xc3\xa4m\xc3\xa4nkatsomustiedon tuntiopettajana ja siirtyi sielt\xc3\xa4 Helsingin yliopiston yleisen kirkkohistorian assistentiksi vuosiksi 1998\xe2\x80\x932000. Yliopiston kirkkohistorian virkaa toimittavana yliopistonlehtorina h\xc3\xa4n ty\xc3\xb6skenteli 2006 ja vuodesta 2006 h\xc3\xa4n on toiminut yliopiston Suomen ja Skandinavian kirkkohistorian dosenttina. Kuopion hiippakunnan virkaa toimittavaksi hiippakuntasihteeriksi h\xc3\xa4n siirtyi 2007. H\xc3\xa4n on my\xc3\xb6s toiminut apuraha- ja projektitutkijana Helsingiss\xc3\xa4 sek\xc3\xa4 opettanut Helsingin, Joensuun ja Tampereen yliopistoissa._NEWLINE_P\xc3\xa4\xc3\xa4toimensa ohessa Antikainen on toiminut Ylioppilastutkintolautakunnan apuj\xc3\xa4senen\xc3\xa4 vuodesta 2000 l\xc3\xa4htien. H\xc3\xa4n on ollut Suomalaisen Kirjallisuuden Seuran j\xc3\xa4sen vuodesta 2003 ja Suomen Historiallisen Seuran tutkijaj\xc3\xa4sen vuodesta 2007.'